Mitrík, Karol, predseda Najvyššieho kontrolného úradu SR (2018-05-22):
Vážený pán predsedajúci, panie poslankyne, páni poslanci, pokúsim sa krátko zareagovať na niektoré vystúpenia, nie na všetky, pretože nie všetky smerovali teda k NKÚ a k mojej osobe, boli skôr konštatačné. Chcem povedať na margo Najvyššieho kontrolného úradu, že chcem a mám zámer viesť moderný a otvorený úrad. To znamená, ak má byť moderný a otvorený, tak ani Najvyšší kontrolný úrad nemôže nepodliehať kontrole. Práve v týchto dňoch končíme audit PMF, teda audit samohodnotenia, kde partnerom pre hodnotenie je Česká republika. Je to ročná práca, 7. a 8. júna by sme mali dostať z Českej republiky záverečné hodnotenie a budúci rok Najvyšší kontrolný úrad podstúpi ešte vyššiu formu auditu, to je audit perform an audit podľa medzinárodných štandardov INTOSAI kde zástupcovia piatich krajín v dobe polroka budú hodnotiť všetky procesy od správy majetku až po výstupy a medzi tým všetko, čo sa týka práce a pôsobenia Najvyššieho kontrolného úradu. Snáď len krátka reakcia, pani poslankyňa Remišová hovorila o akejsi nespolupráci alebo konflikte s prokuratúrou. Môžem povedať, že s prokuratúrou máme veľmi dobrú spoluprácu a mediálny výstup, ktorý vznikol, bol istou formou nedorozumenia, keď Najvyšší kontrolný úrad spolupracuje v najväčšej miere s NAKA a s policajným zborom, kde máme vyčlenený presný alebo teda stanovený presný postup, ako odovzdávame, aké podklady musia byť. Máme vyčlenené osoby, ktoré konzultujú v prípade potreby s orgánmi činnými v trestnom konaní. Prokuratúre sme tento materiál dali na vedomie. Týkalo sa, týkal sa Poľnohospodárskej platobnej agentúry, kde sme aj Generálnej prokuratúre dávali na vedomie, že zistenia, ktoré teda zistil Najvyšší kontrolný úrad v PPA, vytvárali vysoké možnosti korupčného prostredia. Samozrejme, že korupciu zisťovať ex post, keďže Najvyšší kontrolný úrad chodí na kontrolu, teda po ukončení procesu, je veľmi ťažké dokazovať, ale s tými kritériami, ktoré boli nastavené netransparentne, sme vyhodnocovali tie kritériá, teda dávali veľkú, veľkú indíciu, že aj pri tomto, pri rozdeľovaní prostriedkov bolo nastavené vysoko korupčné prostredie. Každoročne s políciou sedíme, teda so zástupcami policajného zboru, s NAKA, s protikorupčnou jednotkou, s Generálnou prokuratúrou a robíme odpočet memoranda, teda spolupráce. Dokonca máme zavedené aj vzdelávanie, keď prof. Čentéš chodí prednášať našim kontrolórom Trestný zákon, teda hlavne, ako sa podávajú trestné oznámenia, čo všetko musíme spĺňať. Čiže vyhodnocujem to, ako dobrú spoluprácu. Samozrejme, že to B my nemôžme určovať ani prokuratúre, ani policajnému zboru, akým spôsobom a čo bude vyšetrovať a nemôžeme ani v procese vyšetrovania žiadať spätnú väzbu. Spätnú väzbu dostávame na konci ukončeného procesu, či teda bolo to postúpené ďalej, to znamená súdnej moci, alebo proces nebol zrealizovaný a tie veci, ktoré sme my dali ako podnet, sa nezakladajú teda, na teda spáchaní trestného činu. Nechcel by som hovoriť ani o elektronickom trhovisku. V podstate je to dobrý projekt, ale jednoducho ukazuje sa, že služby cez tento systém sa obstarávať nedajú, pretože je to veľmi rizikový proces. Skutočne to elektronické trhovisko by mal prevádzkovať Úrad pre verejné obstarávanie. A len taká perlička, oslovili sme jedenásť okolitých krajín, teda ako prevádzkujú elektronické trhovisko, desiati nám odpovedali, že elektronické trhovisko spravuje štát. Jedna krajina, a to je Česká republika, odpovedala, že majú dva modely elektronického trhoviska, to znamená aj privátne, aj štátne. My máme teda také, by som povedal, taký hybrid, kde teda pod ingerenciou ministerstva vnútra realizuje túto činnosť privátna spoločnosť. Pani poslankyni Grausovej posielam odpoveď, prišla pred týždňom v piatok, už je pripravená. Mám tu aj teda v mojom tablete už odpoveď na otázky, ktoré dala. Treba povedať, že cieľ kontroly v zdravotných poisťovniach sme nenaplnili, kontrolóri to tak formulovali, pretože mali sme v našom cieli kontroly formulovanú aj stratégiu nákupu zdravotnej starostlivosti. Všeobecná zdravotná poisťovňa nám stratégiu nákupu zdravotnej starostlivosti bez problémov ukázala a samozrejme, že ďalšie dve zdravotné poisťovne, keďže sme to aj právne vyhodnocovali, úplne legitímne nám oznámili, že všetky dokumenty nám dajú, čo sa účtovníctva, rozpočtovníctva, zmluvných vzťahov, ukážu, ale že stratégiu nákupu zdravotnej starostlivosti ako ich know-how nám neukážu, to znamená, že ten cieľ, ktorý sme my mali, jeden z cieľov, že posúdime aj stratégie nákupu jednotlivých zdravotných poisťovní, sme nevyhodnotili, preto si myslím, že ani ten zákon 259 nemôžme uplatniť, pretože nič nezákonné neurobili a keďže sme tú kontrolu, z tejto kontroly nezistili žiadne závažné skutočnosti v účtovníctve a rozpočtovníctve a zmluvných vzťahoch, no tak sme jednoducho kontrolu, obvykle sa končí protokolom, keďže tam neboli závažné zistenia, tak sme kontrolu ukončili zápisom. Snáď ešte by som odpovedal pánu poslancovi Dostálovi. Ja dnes nie som tu na to, aby som hovoril o svojich pocitoch a teda o svojich víziách. Snáď k tej samospráve by som povedal len toľko, že naše odporúčania aj z predošlých kontrol, už aj z roku 2015, aj z 2016 hovoria o tom, aj takéto odporúčanie sme už dávali aj vláde, aj parlamentu, aj tu do výborov, toto odporúčanie išlo, že treba sa zaoberať tou treťou etapou reformy. Teraz nebudem hovoriť, že akým smerom by sa to malo uberať, no ale minimálne na úrovni nejakých spoločných úradov alebo zlučovanie samosprávy, keď to zlučovanie už podľa zákona dobrovoľné je aj dnes možné, no ale ten, tá slovenská nátura a ten, ten, by som povedal, vzťah ku svojej obci je tak silný, že nechcú sa zlučovať, no ale ide to na úkor efektívnosti a účinnosti vynakladaných prostriedkov. Preto bude sa v krátkej dobe potrebné venovať tejto problematike. Snáď na záver poviem len toľko, že veľa sa hovorí tu o Hodnote za peniaze. My sme prijali na Najvyššom kontrolnom úrade tú vyššiu filozofiu, je to hodnota pre občana. Či skutočne ten účinok vynaložených prostriedkov bol prínosom pre občana, pretože Hodnota za peniaze sa dá vyčísliť, ale nemusí byť ešte celkom úžitok pre občana. Čiže my naše kontroly, výkonnostné kontroly realizujeme s týmto aspektom, že vždy myslíme na tú koncovku na hodnotu, aká bola vytvorená pre občana. Myslím si, že to som zhruba vystihol, to, čo tu odznelo, ak som na niečo zabudol, tak my prepáčte. Ďakujem pekne.